钦定古今图书集成/理学汇编/经籍典/第078卷 > 朱子大全集 > 《答胡季随》
## 钦定古今图书集成/理学汇编/经籍典/第078卷 > 朱子大全集 > 《答胡季随》

“熹杜门，衰病如昔，但觉前日用力泛滥，不甚切己，方
与一二学者力加鞭约，为克己求仁之功，亦粗有得
力处也。《易传》且熟读，未论前圣作《易》本指，且看得程
先生意思，亦大有益，不必更杂看。大抵先儒于《易》之
文义，多不得其纲领，虽多看亦无益。然此一事卒难
尽说，不若且看程《传》道理，却不错也。”所谕文定专治
《春秋》，而于诸书循环诵读，以为学者读书不必彻头
彻尾，此殊不可晓。既曰“文定读《春秋》彻头彻尾”，则吾
人亦岂可不然。且又安知其于它书，少日已尝反复
研究，得其指归，至于老年，然后循环泛读耶？若其不
能，亦是读得《春秋》彻头彻尾有得力处，方始泛读诸
书有归宿处。不然，前辈用心笃实，决“不如今时后生
贪多务得，涉猎无根也。前书鄙论，更望熟究。”其说虽
陋，然却是三四十年身所亲历，今日粗于文义，不至
大段差错之效，恐非一旦卒然立论所可破也。若如
来谕，不能俟其彻头彻尾，乃是欲速好径之尤，此不
可不深省而痛革之也。熹于《论》《孟》《大学》《中庸》一生用
功，粗有成说，然近日读之，一二大节目处，犹有谬误，
不住修削，有时随手，又觉病生。以此观之，此岂易事？
若只恃一时聪明才气，略看一过，便谓事了，岂不轻
脱，自误之甚耶！吕伯恭尝言：“道理无穷，学者先要不
得有自足心。”此至论也，幸试思之。《南轩文集》方编得
略就，便可刊行，最好是奏议文字及往还书中论时
事处，确实痛切，今却未敢编入。异时当以《奏议》自作
一书，而附《论事书尺》于其后，勿令广传。或世俗好恶
稍衰，乃可出之耳。

又

《易传》明白无难看处。但此是先生以天下许多道理
散入六十四卦三百八十四爻之中。将作《易》看，即无
意味；须将来作事看，即句句字字有用处耳。《诗六义》
本文极明白，而自注疏以来汨之，如将已理之丝重
加棼乱。近世诸老先生亦殊不觉，不知何故如此。中
间有答潘恭叔问，说此甚详，可更扣之，当见曲折。盖
不如此，即六义之名无所用之，当时自不必分别，祇
益纷拏，无补于事也。近修《诗说》，别有一段，今录去，大
概亦与前说相似，恐或可参照耳。学问大头绪固要
商量，而似此支节合理会者亦不为少。未得面论，徒
增耿耿。